Albert Abraham Michelson
Albert Abraham Michelson var en amerikansk fysiker, der modtog Nobelprisen i fysik i 1907 for sit arbejde med optiske præcisionsmålinger. Han var den første amerikaner, der modtog prisen i en af de naturvidenskabelige discipliner.
Michelson var uddannet på flådeakademiet i Annapolis. Efter en periode i flåden blev han fysiklærer ved Akademiet og indledte her sin videnskabelige karriere med et forsøg i 1878 på at forbedre J.B.L. Foucaults måling af lysets hastighed.
Under et ophold i Berlin i 1881 forsøgte Michelson at bestemme Jordens hastighed gennem æteren ved at måle interferens mellem lysstråler, der bevægede sig vinkelret på hinanden. Han fandt ingen effekt af Jordens bevægelse, men det viste sig at kunne forklares ved mangler ved forsøget. Efter sin hjemkomst gik han i 1887 i samarbejde med E.W. Morley om at udføre en forbedret version, men der viste sig stadig ingen virkning. Forsøget er gået over i historien som Michelson-Morley-eksperimentet.
Michelsons arbejde var stedse koncentreret om optiske præcisionsmålinger. I 1893 bestemte han således længden af standardmeteren i Paris til 1.555.163,5 bølgelængder af den røde linje i cadmiumspektret og konstruerede i de følgende år mange præcisionsinstrumenter til brug ved astrofysiske målinger. 1924-26 gennemførte han en ny måling af lyshastigheden og fandt den enestående præcise værdi 299.796±4 km/s.